АҞӘА, лаҵара 16– Sputnik. Германиа Аканцлер Ангела Меркель аҳәамҭа ҟалҵеит Еврокомиссиа агазмҩангага "Северный поток-2" ашьҭаҵара азԥырҟәҟәаауам ҳәа. Абри атәы аанацҳаит РИА Новости агазеҭ Handelsblatt адыррақәа ҵаҵӷәыс иганы.
"Апроект шьақәырӷәӷәоуп. "Северный поток-2" Еврокомиссиа иазаанкылом", - ҳәа лҳәеит Меркель.
"Северный поток-2" ашьҭаҵаразы Меркель проблеманы дызхәаԥшуа Украина ауп. Лара лгәаанагарала Украина агазмҩангага цәаҳәа ҿыц ахархәарахь ишрыҭахогьы уаанӡатәи ацәаҳәала газмҩангага тәыланы ишыҟаз иаанхароуп.
Апроект "Северный поток-2" иазыԥхьагәанаҭоит 55 миллиард кубометр агаз Урыстәылантәи Балтиатәи амшын аҵала Европаҟа ииазго агазмҩангагақәа ҩба рышьҭаҵара.
Агазмҩангага ашьҭаҵара хыркәшахоит 2019 шықәса анҵәамҭазы. Агазмҩангага ашьҭаҵара азин ҟарҵахьеит: Германиа, Финляндиа, Швециа.
Иара иаҿагылоит Америкеи Украинеи. Апроект аполитикатә ҟазшьа амоуп ҳәа иахцәажәоит Латвиа, Польша, Литва.
Москва изныкымкәа иазгәанаҭахьеит агазмҩангага нырратә хархәаганы ишшьатәым. Германиа аиҳабыра ракәзаргьы "Северный поток - 2" економикатә проектны иахәаԥшуеит.